Vejlle Boldklub styrker den talentafdeling, som igennem klubbens 125 år lange historie har produceret landsholdsspillere på stribe. VB skriver i en pressemeddelelse, at de nu får muligheden for at sætte et internationalt præg på talentudviklingen i klubben.

Det er det asiasiske fodboldmarked, som Vejle nu bevæger sig ind på. Det fortæller sports- og akademichef i klubben Steen Thychosen.

- I forbindelse med vores nye ejerkreds' store netværk og anerkendelsen af Vejle Boldklub som en af Danmarks fineste talentfabrikker, vil Vejle Boldklub i løbet af de næste år få muligheden for at lære fra sig og give vores værdier videre til et af de størst voksende fodboldmarkeder, nemlig det asiatiske, siger Steen Thychosen.

Vejle kommer i de næste 12 måneder til at få tilgang af tre kinesiske ungdomsspillere samt én træner. De kommer i den periode til at suge til sig, hvad Vejle Boldklub kan på talentområdet, så de lærer at kunne begå sig på højeste niveau. De tre spillere er desuden Yue Xin, Wang Xin og Chen Zirong, og træneren er Hui Guo, som taler engelsk. Samtidig kommer den 18-årige Gleb Lubin fra Rusland også til Vejle.

Det er noget som medejer i klubben Lucas Chang Jin ser meget frem til.

- Vejle Boldklub er kendt, ikke bare nationalt men også internationalt, for sit unikke talentudviklingsprogram. Det er noget af det, som har imponeret mig mest ved klubben. Uddannelse af og arbejdet med talenterne. Den viden og "knowhow" tror jeg på, at den asiatiske fodboldfamilie kan lære meget af, og derfor er jeg stolt over, at Vejle Boldklub vil lære fra sig, siger Lucas Chang Jin.

Yue Xin, der bliver 21 år senere på efteråret, kommer til at være i Vejles A-trup i 1. division, mens de andre bliver tilknyttet U/19-truppen.